Vehicle: Soundings and fathoms – Toyota US Woordfees
Vehicle: Soundings and fathoms
Gerhard Marx Feeskunstenaar
Met: Toast Coetzer, Shane Cooper, Kyle Shepherd
Gerhard Marx verken sy belangstelling in die verstrengeling van betekenis en materiaal in verskeie dissiplines. Hy is bekend vir sy collage-werk met ou kaart-argiewe, vir tekeninge gemaak van plantmateriaal, vir satelietfoto's gemaak uit klipmosaïeke, en verskeie openbare beeldhouwerke wat in samewerking met ander kunstenaars geskep is.
Marx bring sy enigmatiese Vehicle-projek na die Woordfees. Die projek streef om 'n "stem" (en daarmee storie) aan lewelose objekte te gee, en om dit te doen het Marx klassieke snaarinstrumente – 'n tjello, twee viole en 'n kontrabas – oorgeplant op dele van 'n motor. Dié voertuigparte word deel van 'n klankkas waaruit 'n ryk, broeiende en hipnotiese klankwêreld getrek word. Dit is 'n projek van "musikale forensika" waarin snare ingespan word om te kyk hoe klank kan verander wat jy sien en hoe jy kyk. Dit word vermag deur die verkennende improvisasie van die fenomenale musikante Shane Cooper and Kyle Shepherd. Die skrywer en verhoogkunstenaar Toast Coetzer se digterlike prosa en stem gee verdere lae aan Vehicle se ryk, meesleurende landskap van klank.
Vehicle is geskep as deel van die The Centre for the Less Good Idea se 2018-program, onder kuratorskap van prof. Jane Taylor, en is uitgevoer by die die 2019 Holland-fees in Amsterdam. Marx word deur die Goodman Gallery verteenwoordig.
Buiten die geskeduleerde uitvoerings by die Woordfees sal Vehicle funksioneer as 'n multimedia-installasie wat projeksies van improvisasies deur Shane Cooper en Kyle Shepherd kombineer met die stem van Toast Coetzer, wat werk voordra wat hy spesifiek vir hierdie projek geskryf het.
Vehicle word aangevul deur 'n uitstalling van Marx se werk wat ou kaart-argiewe herkonstrueer om landskap as 'n sosiale konstruksie te bevraagteken: hoe ruimte gekonstrueer word, en hoe ruimte ons dan weer konstrueer. Deur die fragmentering, versnippering, verplasing en collage van kartografiese materiaal verbeel hy nuwe ruimtes wat die ou kartografiese orde ontwrig en ondermyn om só nuwe ruimetelike verbeeldings moontlik te maak. "Hierdie fassinerende werk is 'n verbeeldingryke meditasie oor landskapskuns, wat moontlik die mees omstrede Suid-Afrikaanse kunskategorie is," skryf Sean O'Toole.